作者：李弥逊
词牌/韵律：花心动

paragraphs: 红日当楼，绣屏开、风裀舞花随步。
绛拂佩兰，香染妆梅，彷佛紫烟真侣。
雪消池馆年年会，玻璃泛、小槽新注。
弄箫语。
云璈未彻，暖回芳树。
瑶检曾攽寿缕。
好系日萦春，驭鸾深驻。
桂殿影寒，蓬山波阔，未似彩衣庭户。
坐看鹤鬓云来戏，重重拜、天阶雨露。
纵游处。
人间遍寻洞府。